**Egy nap Händellel – A 340 éve született komponista művei a Müpa zenei maratonján**

**2025. február 2-án, vasárnap a nagyszabású oratóriumok és megindító operák szerzőjeként ismert Georg Friedrich Händel művészetében mélyedhetnek el a zenerajongók. Az egész napon át tartó koncertfolyam során a Bartók Béla Nemzeti Hangversenytermet, a Fesztivál Színházat és az Üvegtermet töltik meg a legendás barokk mester dallamai, de kiállítás és koncertfilmvetítések is színesítik a programot.**

Fesztiválhangulat és egész napos pezsgés: ismét közeleg a Müpa minden évben nagy sikerű maratonja! A barokk zene egyik legnagyobb alakja, a németországi születésű, ám legnagyobb sikereit Angliában arató Georg Friedrich Händel fényes nemzetközi pályafutásával, gazdag és sokrétű életművével írta be magát a zenetörténetbe. Munkássága évszázadok óta töretlen népszerűségnek örvend, születésének kerek évfordulója alkalmából 2025-ben az érdeklődők az ő alkotásaiból kaphatnak keresztmetszetet. A **Händel-maraton** további különlegessége, hogy soha ennyi régizene-együttes nem lépett még fel egyetlen nap alatt az intézmény falai között.

A rövid, ötvenperces koncertek fellépői ez alkalommal is hazánk élvonalbeli zenekarai, szólistái és kamaraformációi közül kerültek ki. A műsorban a méltán népszerű remekművektől a ritkábban játszott darabokig számos érdekesség kapott helyet, a teljes kínálat már elérhető a Müpa weboldalán. A napot családi koncerttel nyitja **Lakatos György és az Aura Musicale**, majd színpadra lép a **Savaria Barokk Zenekar**, **Fassang László és az Anima Musicae Kamarazenekar**, a **Budapest Bach Consort**, **Baráti Kristóf és a Camerata Pelsonore, a Budapesti Vonósok**, a **Budafoki Dohnányi Zenekar és a Kodály Kórus Debrecen**, **Spányi Miklós és a Concerto Armonico**, a **Liszt Ferenc Kamarazenekar**, **Franko Klisović és a Capella Savaria, az Orfeo Zenekar**, valamint a **Purcell Kórus**. Az Üvegteremben a Liszt Ferenc Zeneművészeti Egyetem ifjú tehetségei mutatkoznak be, az Előadóteremben a zeneszerzőhöz kapcsolódó koncertfilmeket tekinthetnek meg a nézők, míg az Előcsarnokban egy, a komponista pályájának legizgalmasabb történeteit bemutató tablókiállítással tehetik teljessé az élményt.

A 2025-ös esemény annyiban különbözik a korábbi években megszokottaktól, hogy ezúttal nem a Budapesti Fesztiválzenekarral közösen szervezik, ám a hagyományokhoz híven ugyanolyan változatos és magával ragadó programmal készülnek.

További információk és a maraton teljes programja:

<https://mupa.hu/programok/handel-maraton>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:

**Müpa Kommunikáció**

E-mail: [sajto@mupa.hu](mailto:sajto@mupa.hu)